Amager_teamstruktur

= =  forside kontakt spørgsmål = vagtbeskrivelser&skemaer arbejdsgrupper aktiviteter =

= Vi klarer ærterne med højt humør = Nye venner, højere humør, større engagement, større netværk og færre frustrationer – derfor. Team-struktur er helt særligt for os i Amager-afdelingen af KBHFF, da vi som de første indførte strukturen. Fem teams og syv arbejdsgrupper udgør team-strukturen. Uddelingen af grønsager hver eneste onsdag kan løbe smertefrit, fordi et team består af medlemmer nok til at klare ærterne. Specifikke tjanser fordeles på hvert medlem. Det er ikke svært, for der er altid et andet medlem med samme tjans at sparre med.

= Fra simple struktur til team-struktur = Under den gamle struktur skulle du tilmelde dig en vagt hver måned. Hvert medlem skulle selv sørge for at få taget sine 3 timer om måneden. Det resulterede i at mange aldrig tog en vagt, og få tog mange vagter. Derudover var der meget ofte ikke nok tilmeldinger til vagterne, så arbejdsgrupperne måtte bruge meget energi og tid på at hverve medlemmer til vagterne hver eneste uge.

Selvfølgelig var det ikke fair. Hverken for de som tog mange vagter eller for de, som skulle kæmpe med hvervning hver eneste uge. Ubalancen tog på kræfterne i arbejdsgrupperne, og det blev besluttet, at der måtte gøres noget ved det. Og team-strukturen blev forslået som en løsning.

= Teams du ser – Arbejdsgrupper du ikke ser = Opgaverne er delt ud på teams og arbejdsgrupper. Der findes fire farve-teams og ét Gladsaxe-team. Og der findes syv arbejdsgrupper.

Farve-teams sørger for afviklingen hver onsdag. Centrallager-teamet tager Amager-afdelingens tjans med at fordele grønsager til alle afdelinger. Det foregår på centrallageret i Vanløse (fra august 2013, tidligere var det i Gladsaxe) en onsdag hver 9. uge (da vi er 9 afdelinger i KBHFF, som deler opgaven).

Arbejdsgrupper tager sig af alt arbejdet udover den almindelige drift. Det drejer sig om struktur-udvikling, planlægning af arrangementer, udsendelse af nyhedsbrev, kontakt med Amager Fælled Skole, økonomi, statistiske medlems-undersøgelser, med meget mere. Det indebærer mange forskellige opgaver, som du kan læse mere om på wikien.

= Team-link overskuer "kaos" = På et farve-team er der medlemmer med forskellige tjanser - tilsvarende tjanserne under den gamle struktur. Derudover er der et team-link, som har til hovedopgave at koordinere frameldinger (som oftest pga. sygdom, ekstra arbejde, eksamen eller ferie). Team-linket har overblikket på teamet, og er samtidig linket mellem teams og arbejdsgrupper.

Udover de sædvanelige arbejdsgrupper kendt fra den gamle struktur er der også en team-link-arbejdsgruppe, hvor alle team-links mødes for at udveksle erfaring. Hvis arbejdsgrupperne har brug for hjælpende hænder til en opgave, kan de kontakte medlemmerne gennem team-link-gruppen. Det kan de med fordel, fordi alle medlemmer kender deres team-link (i modsætning til arbejdsgruppe-medlemmerne som de ikke ser).

= Team-oversigt = For at have overblik over hvem der er på hvilket team eller i hvilken arbejdsgruppe, er der lavet en team-oversigt. Står man på team-oversigten er man aktiv i afdelingen. Det betyder at man så kan hente grønsager.

Team-oversigten administreres af medlemsadministrationen i afdelingen (som pt. ligger hos kommunikationsgruppen). Derudover benytter team-links sig af team-oversigten, når de skal koordinere vagterne.

Du har selv ansvaret for at tage den vagt, du står skrevet på. Hvis du ikke kan bytte med en anden på teamet, skal du meddele det til dit team-link. Det står dig frit for at bytte vagt med andre på dit team, så længe du holder dit team-link orienteret.

= Hjælp på din vagt = Som du ser, er der til alle vagter (med undtagelse af team-linket) mindst to personer. Det betyder, at du altid har en at sparre med. Der findes stadig vagtbeskrivelser, som under den gamle struktur, og man bør stadig læse sin vagtbeskrivelse, før man tager sin vagt. Vagtbeskrivelserne bliver opdateret en gang i mellem, så det er en god idé altid at skimme den før hver eneste vagt.

= Meld dig passiv til amager@kbhff.dk = Ønsker du at være passiv, melder du det til amager@kbhff.dk. Ønsker man at blive slettet fra mail-lister også, skal det registreres flere steder. Derfor er det vigtigt, at passiv-meldingen meldes til amager@kbhff.dk, da alle arbejdsgrupper modtager beskeder her.

= Kollektiver tager to vagter = Hvis jeres kollektiv er med i KBHFF, så er I forpligtet til at tage to vagter om måneden. Det nemmeste vil være, hvis I tager to vagter sammen på det samme team, men det bestemmer I selv. Hvis det er forskellige personer fra kollektivet, der tager vagterne fra gang til gang, så er det jeres eget ansvar at sørge for, at de personer, der tager vagterne, er klædt på til at løse opgaven.

= Hør mere på intro-møderne = I februar 2013 startedes intro-møder for nye medlemmer i afdelingen. Det kan anbefales, at alle medlemmer af Amager-afdelingen tager til et af disse intro-møder, også selvom du er garvet medlem. Her vil der være mulighed for spørgsmål samt yderligere uddybning af team-strukturen. Der vil være det nyeste at finde om intro-møderne på intromøde-gruppens wiki-side.

= Kom med idéer til nye initiativer eller ændringer = Hvis du har idéer til nye initiativer i afdelingen, som du gerne vil bruge dine vagter på, så mød op ved et af butik-gruppens møder. Fødevarefællesskabet er dit fællesskab, det er, hvad du gør det til. Derfor bliver nye tiltag kun til noget, hvis du selv tilvejebringer dem. Så vil arbejdsgrupperne gøre hvad de kan for at hjælpe dig med det.

= Baggrund = På fællesmødet for KBHFF Amager d. 8/2 2012 besluttede vi i Amager-afdelingen, at introducere en teamstruktur i afdelingen. Efter yderligere kvalificering og sparring med de øvrige butiksgrupper i KBHFF til erfaringsudvekslingsdagen d. 18/2 2012 blev team-strukturen udviklet. Team-strukturen trådte i kraft onsdag d. 4. april 2012.

= De mange fordele ved team-strukturen = Da team-strukturen blev indført, lød mange af fordelene, som følger herunder. Om de levede op til forventningerne, blev der evalueret på til erfaring-udveksling-workshop d. 30. januar 2013.
 * ** o ** || der er erfarne medlemmer og opbyggede rutiner til stede i butikken hver onsdag, hvilket sikrer, at det er en god oplevelse at tage sine vagter hver gang. ||
 * ** o ** || de enkelte teams strukturerer selv deres arbejdsopgaver, hvilket giver mindre forvirring, omkring hvad der skal ordnes, så man har mere tid til at tænke kreativt. ||
 * ** o ** || man lærer de andre team-medlemmer at kende, hvilket skaber sammenhold internt på de enkelte teams. ||
 * ** o ** || alle aktive medlemmer ved og kan huske, hvornår de skal tage deres vagter. ||
 * ** o ** || det er nemmere at planlægge sine vagter frem i tiden, da de enkelte teams er på turnusordning. ||
 * ** o ** || det bliver lettere at bytte vagter indbyrdes. ||
 * ** o ** || nye medlemmer bliver en del af et team allerede ved indskrivning, og dermed hurtigt lærer andre medlemmer at kende. ||
 * ** o ** || ansvaret for at besætte vagterne en given onsdag ligger hos det pågældende team, i stedet for hos butiksgruppen. ||
 * ** o ** || det bliver nemmere at finde og tage opgaver, der ikke ligger om onsdagen. ||